## Pravilnik o vrsti sjemena koje se tretira prije stavljanja u promet ili prije upotrebe za vlastitu proizvodnju

### NN 42/1999 (3.5.1999.), Pravilnik o vrsti sjemena koje se tretira prije stavljanja u promet ili prije upotrebe za vlastitu proizvodnju

# MINISTARSTVO POLJOPRIVREDE I ŠUMARSTVA

Na temelju članka 12. stavka 1. točke 12. i članka
16. stavka 3. Zakona o zaštiti bilja (»Narodne novine«,
br. 10/94 i 19/94), ministar poljoprivrede i šumarstva donosi

## PRAVILNIK

### O VRSTI SJEMENA KOJE SE TRETIRA PRIJE STAVLJANJA U PROMET ILI PRIJE UPOTREBE ZA VLASTITU PROIZVODNJU

Članak 1.

Ovim se Pravilnikom određuju vrste sjemena koje se tretiraju
odgovarajućim sredstvima za zaštitu bilja prije stavljanja
u promet ili prije sjetve za vlastitu proizvodnju.

Članak 2.

Sjeme pšenice, ječma, zobi, raži, tritikale,
kukuruza, šećerne repe, suncokreta, uljane repice,
stočne repe, graha i graška, iz domaće proizvodnje
i iz uvoza mora biti tretirano sredstvima za zaštitu bilja.

Sjeme iz stavka 1. ovoga članka, koje se uvozi za potrebe
oplemenjivanja bilja, vođenja postupaka priznavanja i zaštite
sorti poljoprivrednog bilja, sjeme koje uvoze znanstvene institucije
u svrhu istraživanja, ne mora biti tretirano sredstvima za
zaštitu bilja.

Nedorađeno sjeme koje se uvozi u skladu sa člankom
30. stavkom 6. Zakona o sjemenu, sadnom materijalu i priznavanju
sorti poljoprivrednog bilja (»Narodne novine«, broj
131/97) ne mora biti tretirano sredstvima za zaštitu bilja.

Uvoznik sjemena za potrebe vođenja postupaka priznavanja,
dužan je takvo sjeme dostaviti Zavodu za sjemenarstvo i rasadničarstvo,
koji će sjeme tretirati sredstvima za zaštitu bilja
u skladu s ovim Pravilnikom.

Članak 3.

Sjeme se tretira sredstvima za zaštitu bilja koja imaju dozvolu
za promet i primjenu u Republici Hrvatskoj.

Članak 4.

Iznimno, sjeme iz članka 2. stavka 1. ovog Pravilnika koje
se uvozi, može biti tretirano i sredstvom za zaštitu
bilja one djelatne tvari, koja ima dozvolu za tu namjenu u zemljama
Europske unije ili OECED-a.

Za sjeme iz stavka 1. ovog članka, uvoznik mora podnijeti
zahtjev Ministarstvu poljoprivrede i šumarstva, radi dozvole
uvoza. Uvoznik je dužan u zahtjevu priložiti dokaz da
je sredstvo za zaštitu bilja kojim je tretirano sjeme registrirano
za tu namjenu u zemlji izvoznici sukladno stavku 1. ovog članka
i stručno mišljenje o opravdanosti primjene toga sredstva
od Zavoda za zaštitu bilja u poljoprivredi i šumarstvu
Republike Hrvatske.

Članak 5.

Za sjeme iz uvoza koje ne mora biti podvrgnuto tretiranju sredstvom
za zaštitu bilja, prema ovom Pravilniku, ali je tretirano
sredstvom za zaštitu bilja koje nema dozvolu za promet i
primjenu u Republici Hrvatskoj, primjenjivat će se odredbe
članka 4. ovog Pravilnika.

Članak 6.

Stupanjem na snagu ovog Pravilnika prestaje važiti Pravilnik
o vrsti sjemena koje mora biti podvrgnuto tretiranju prije stavljanja
u promet ili prije upotrebe za vlastitu proizvodnju (»Narodne
novine«, broj 96/98).

Članak 7.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-2/99-1/52
Urbroj: 525-02-99-1
Zagreb, 27. travnja 1999.

Ministar
**mr. sc. Ivan Ðurkić,** v. r.

Pravilnik, NN 42/1999-843